สังคมข่าวหุ้น
รอฟังผล กนง. ตลาดหุ้นไทยปรับตัวลดลงตามภูมิภาค หลังสหรัฐฯ เสี่ยงเศรษฐกิจถดถอย ขณะที่นักลงทุนยังรอผลการประชุม กนง. ในวันพรุ่งนี้
รอฟังผล กนง. ตลาดหุ้นไทยปรับตัวลดลงตามภูมิภาค หลังสหรัฐฯ เสี่ยงเศรษฐกิจถดถอย ขณะที่นักลงทุนยังรอผลการประชุม กนง. ในวันพรุ่งนี้
26 ก.ย. 2565

รอฟังผล กนง.
ตลาดหุ้นไทยปรับตัวลดลงตามภูมิภาค หลังสหรัฐฯ เสี่ยงเศรษฐกิจถดถอย ขณะที่นักลงทุนยังรอผลการประชุมคณะกรรมการนโยบายการเงินในวันพรุ่งนี้ หากดอกเบี้ยปรับขึ้น 0.25% ตลาดรีบาวด์ แต่หากเป็น 0.5% มีโอกาสปรับฐานแรง
ANAN ไปต่อ สรพงษ์ จักรธีรังกูร ผู้อำนวยการอาวุโส ฝ่ายวิเคราะห์หลักทรัพย์ บล.กสิกรไทย มองราคาหุ้นของ บมจ.อนันดา ดีเวลลอปเม้นท์ (ANAN) ที่ปรับตัวขึ้นมาต่อเนื่อง คาดรับปัจจัยบวกด้วยกัน 2 เรื่อง ได้แก่ 1. ผลประกอบการได้ผ่านจุดต่ำสุดไปแล้ว และอยู่ในช่วงของการฟื้นตัว โดยต้นเดือน ต.ค.นี้ บริษัทเตรียมจัดงาน เพื่อกระตุ้นยอดขายโครงการ 2. ประเด็นคดีแอชตัน อโศก ทางตุลาการผู้แถลงคดีมีความเห็นว่าควรยกฟ้อง เนื่องจากมองว่าการดำเนินการของโครงการเป็นไปโดยชอบด้วยกฎหมาย ควรกลับคำพิพากษาของทางศาลปกครองกลางและเห็นควรให้ยกฟ้องจำเลยทุกคดี โดยน่าจะเห็นความชัดเจนได้ภายในช่วงที่เหลือของปีนี้ แนะนำ ซื้อ ANAN ที่ราคาเป้าหมาย 1.46 บาท หากศาลตัดสินว่าชนะจริง ราคาเป้าหมายจะปรับขึ้นไปที่กรณี Best Case ที่ 1.84 บาท
JAS วิ่งแรง บล.โนมูระ พัฒนสิน มองมติที่ประชุมผู้ถือหุ้น JAS อนุมัติให้ขายเงินลงทุนใน TTTBB และ JASIF ให้กับ AWN (บริษัทลูก ADVANC) ช่วยคลายกังวลต่อผลสำเร็จของธุรกรรมครั้งนี้ และผู้ถือหุ้น JAS มีโอกาสได้เงินปันผลพิเศษหลังธุรกรรมนี้เสร็จสมบูรณ์ ยังต้องติดตามอีก 2 ขั้นตอน 1. ผลการประชุมผู้ถือหน่วยลงทุน JASIF วันที่ 18 ต.ค. 2565 และ 2. ธุรกรรมการซื้อขายหุ้นและหน่วยลงทุนระหว่าง JAS และ AWN ได้รับความเห็นชอบจาก กสทช. ซึ่งคาดว่าจะเสร็จในไตรมาส 1/2566 ในกรณีธุรกรรมนี้เสร็จสมบูรณ์ คาดว่า JAS จะบันทึกกำไรพิเศษก่อนภาษีประมาณ 10,321 ล้านบาท ผ่านงบการเงินรวมงวดไตรมาส 1/2566 และประเมินเบื้องต้นคาดว่าจะจ่ายเงินปันผลพิเศษอัตราหุ้นละ 0.96 บาท (yield 36%)
SABUY-W2 เทรดวันแรก ปิดที่ 8.15 บาท ราคาขึ้นไปสูงสุด 8.75 บาท ราคาต่ำสุด 8.0 บาท ส่วนหุ้นแม่ ราคาอยู่ที่ 14.2 บาท ลดลง 10.13% ใบสำคัญแสดงสิทธิที่จะซื้อหุ้นสามัญบริษัท สบาย เทคโนโลยี จำกัด (มหาชน) (SABUY-W2) เริ่มทำการซื้อขาย 26 ก.ย. 2565 จำนวนหน่วยใบสำคัญแสดงสิทธิที่เป็นหลักทรัพย์จดทะเบียน 594,869,516 หน่วย อัตราการใช้สิทธิ 1 ใบสำคัญแสดงสิทธิ : 1 หุ้นสามัญใหม่ ราคาการใช้สิทธิ 5.00 บาทต่อหุ้น อายุใบสำคัญแสดงสิทธิ 2 ปี นับแต่วันที่ออกใบสำคัญแสดงสิทธิ (19 กันยายน 2565) ราคาใบสำคัญแสดงสิทธิ 0.00 บาทต่อหน่วย วันใช้สิทธิครั้งแรก 19 ธ.ค. 2565 วันใช้สิทธิครั้งสุดท้าย  19 ก.ย. 2567
STARK ซื้อกิจการ ชนินทร์ เย็นสุดใจ  ประธานกรรมการ บมจ. สตาร์ค คอร์เปอเรชั่น (STARK) เผยที่ประชุมวิสามัญผู้ถือหุ้นครั้งที่ 1/2565 มีมติอนุมัติการซื้อหุ้นใน LEONI Kabel GmbH และ LEONIsche Holding Inc ดำเนินธุรกิจผลิตสายไฟฟ้าสำหรับรถยนต์ ในสัดส่วน 100% มูลค่าการซื้อขายรวมทั้งสิ้นไม่เกิน 560.00 ล้านยูโร (หรือประมาณไม่เกิน 20,572.89 ล้านบาท) พร้อมกันนี้ มีมติอนุมัติการเพิ่มทุนจดทะเบียนของบริษัทจำนวน 1,500,000,000 บาท จากทุนจดทะเบียนเดิมจำนวน 15,875,206,607 บาท เป็นทุนจดทะเบียนใหม่จำนวน 17,375,206,607 บาท โดยการออกหุ้นสามัญเพิ่มทุนจำนวน 1,500,000,000 หุ้น (มูลค่าที่ตราไว้หุ้นละ 1.00 บาท) และมีมติการจัดสรรหุ้นสามัญเพิ่มทุนของบริษัทเพื่อเสนอขายให้แก่บุคคลในวงจำกัด
บอร์ด บมจ.ไออาร์พีซี (IRPC) มีมติแต่งตั้ง กฤษณ์ อิ่มแสง ดำรงตำแหน่ง “ประธานเจ้าหน้าที่บริหารและกรรมการผู้จัดการใหญ่” พร้อมทั้งแต่งตั้งเป็น “กรรมการ” และ “เลขานุการคณะกรรมการ” โดยให้มีผลตั้งแต่วันที่ 1 ต.ค. 2565 เป็นต้นไป เพื่อทดแทนชวลิต ทิพพาวนิช ประธานเจ้าหน้าที่บริหารและกรรมการผู้จัดการใหญ่ ที่ได้แจ้งการลาออกเนื่องจากเกษียณอายุ
สมประสงค์ ปัญจะลักษณ์ ประธานเจ้าหน้าที่บริหาร บริษัท ไพร์ม โรด เพาเวอร์ จำกัด (มหาชน) ตั้งเป้าภายในปี 2567 หรือในอีก 2 ปีข้างหน้า บริษัทจะมีการลงทุนและก่อสร้างโรงไฟฟ้าพลังงานทดแทน ซึ่งรวมถึงโรงไฟฟ้าจากพลังงานแสงอาทิตย์ พลังงานสะอาดอื่น ๆ ทั่วเอเชีย ไม่น้อยกว่า 800 MW หรือมีกำลังการผลิตเติบโตขึ้นกว่า 2.6 เท่าจากปัจจุบัน และเป้าหมายระยะยาว 5 ปีข้างหน้าเติบโตราว 500% จากกำลังการผลิตปัจจุบัน โดยแต่ละปีคาดว่าจะมีกำลังการผลิตเพิ่มขึ้นราว 200-400 MW